ส่วนที่ 1

ข้อมูลสรุป (Executive Summary)

บริษัท โนเบิล ดีเวลลอปเมนท์ จำกัด (มหาชน) จดทะเบียนก่อตั้งเมื่อวันที่ 19 กรกฎาคม 2534
ทุนจดทะเบียนเริ่มแรก 20,000,000 บาท ปัจจุบันบริษัทฯมีทุนชำระแล้วจำนวน 2,282,355,875
บาท วัตถุประสงค์หลักประกอบธุรกิจพัฒนาอสังหาริมทรัพย์ประเภทที่อยู่อาศัย
ทั้งรูปแบบบ้านเดี่ยวและอาคารชุดพักอาศัย ทั้งเชิงราบและตึกสูง
เป้าหมายในการทำธุรกิจมุ่งเน้นที่จะนำเสนอและเป็นผู้นำในการสร้างนวัตกรรมที่แตกต่างในธุรกิจนี้
เพื่อตอบสนองความต้องการของลูกค้า

ก่อนปี 2545 บริษัทฯ ได้พัฒนาโครงการอสังหาริมทรัพย์รวม 8 โครงการ
โดยมีมูลค่าขายของโครงการรวม 4,880 ล้านบาท โครงการโนเบิล พาร์ค
และโครงการโนเบิลโฮม เป็นโครงการแรกของบริษัทฯ
และประสบความสำเร็จในการขายอย่างมาก
โครงการต่อมาเป็นโครงการบ้านเดี่ยวและคอนโดมิเนียม ได้แก่ โครงการโนเบิล นีโอ ซิตี้
โครงการเดอะ โนเบิล โครงการโนเบิลช้อยส์ โครงการโนเบิลเฮ้าส์ พญาไท
และโครงการโนเบิลเฮ้าส์ ร่วมฤดี

จากความพร้อมด้านเงินทุนประกอบกับศักยภาพของทรัพย์สินที่บริษัทฯ ลงทุนซื้อตั้งแต่ปี 2544 ในปี
2545 บริษัทฯ ได้เปิดตัวโครงการใหม่อย่างเป็นทางการ 3 โครงการ ได้แก่โครงการโนเบิล
ทารา เอกมัย-พระราม 9 โครงการโนเบิล วานา ปิ่นเกล้า โครงการโนเบิล วานา วัชรพล
มูลค่าโครงการ 2,401 ล้านบาท ทั้ง 3
โครงการประสบความสำเร็จในการขายโดยได้รับการตอบรับจากลูกค้าเป็นอย่างดี
ปัจจุบันโครงการโนเบิล ทารามียอดขายแล้วกว่าร้อยละ 92
ส่วนโครงการโนเบิลวานาทั้งสองโครงการมียอดขายรวมร้อยละ 55
จากผลสำเร็จของการขายทำให้ปี 2545 บริษัทฯ มีผลกำไรสุทธิทั้งสิ้น 265 ล้านบาท
เป็นผลกำไรสูงสุดตั้งแต่จัดตั้งบริษัทฯ นอกจากเปิดตัวโครงการใหม่แล้ว ในปี 2545 บริษัทฯ
ยังได้ลงทุนซื้อทรัพย์สินใหม่บนทำเลที่มีศักยภาพเพิ่มอีก 5 ทำเล โดยบริษัทฯ
มีแผนจะพัฒนาโครงการมูลค่ารวมกว่า 5,400 ล้านบาท
โครงการเหล่านี้จะเริ่มทยอยเปิดตัวโครงการอย่างเป็นทางการภายในไตรมาส 3 ของปี 2546

เพื่อรองรับกับผลกำไรที่จะมีขึ้นอย่างต่อเนื่องและเพื่อประโยชน์ของผู้ถือหุ้น ในเดือนมีนาคม 2545
ที่ประชุมวิสามัญผู้ถือหุ้นครั้งที่ 1/2545
ได้มีมติเป็นเอกฉันท์ให้บริษัทฯลดทุนโดยการลดมูลค่าหุ้นที่ตราไว้จากมูลค่าหุ้นละ 10 บาท
เป็นมูลค่าหุ้นละ 5 บาท
โดยนำทุนส่วนที่ลดลงบันทึกหักกลบกับผลขาดทุนสะสมที่แสดงไว้ในงบดุลของบริษัทฯ ปัจจุบันบริษัทฯ
ไม่มีผลขาดทุนสะสมในทางบัญชีแล้ว

และด้วยการสนับสนุนอย่างดีของผู้ถือหุ้น ในเดือน สิงหาคม 2545 ผู้ถือใบสำคัญแสดงสิทธิกว่าร้อยละ
99.83 ของจำนวนใบสำคัญแสดงสิทธิทั้งหมดได้แสดงความจำนงในการใช้สิทธิซื้อหุ้นสามัญของบริษัทฯ
รวมจำนวน 182,401,636 หุ้น ในราคาหุ้นละ 6 บาท เงินที่ได้รับจากการใช้สิทธิในครั้งนี้จำนวน
1,094 ล้านบาท บริษัทฯ นำไปลงทุนซื้อทรัพย์สินในทำเลที่มีศักยภาพเพื่อพัฒนาโครงการเพิ่มเติม
ให้สอดคล้องกับแผนงานและเป้าหมายของบริษัทฯ
ที่จะขยายกิจการและสร้างผลกำไรอย่างต่อเนื่องต่อไป ด้วยอัตราการขยายตัวร้อยละ 15 ถึง 20
ต่อปี

นอกจากเป้าหมายจะขยายกิจการอย่างต่อเนื่องด้วยการสร้างนวัตกรรมที่แตกต่างในธุรกิจนี้
บริษัทฯยังคง ดำเนินนโยบายบริหารงานอย่างมีประสิทธิภาพ
และนโยบายทางการเงินอย่างเคร่งครัดและมีวินัย เพื่อให้การขยายตัวของบริษัทฯ
เป็นไปอย่างมั่นคงด้วยฐานะการเงินที่แข็งแกร่ง
ให้เป็นที่น่าเชื่อถือในหมู่นักลงทุนและสถาบันการเงินดังเช่นที่บริษัทฯ ได้รับเลือกให้เป็น
Best-Managed Company ประจำปี 2545 ในกลุ่มบริษัทฯที่มีมูลค่าตลาดของหุ้น (Market Cap)
ไม่เกิน 500 ล้านเหรียญสหรัฐ โดยนิตยสาร Asia Money นอกจากนี้บริษัทฯ
จึงได้รับการคัดเลือกจากตลาดหลักทรัพย์แห่งประเทศไทย ให้เป็น 1 ใน 12 บริษัทชั้นนำของไทย
ที่ได้รับเชิญให้เข้าร่วมกิจกรรม “Thailand Global Investors Conference”
โดยเป็นตัวแทนเพื่อให้ข้อมูลแก่นักลงทุนต่างประเทศอีกด้วย

(ผู้ลงทุนควรอ่านรายละเอียดในส่วนที่ 2 ก่อนการตัดสินใจลงทุนในหลักทรัพย์)